projecte-aina/catalan_government_crawling huggingface dataset:
5 de setembre, Festa de la Verema al Penedès.
La Ruta del Vi proposa fer un dia de pícnic als cellers per donar el tret de sortida a un mes ple de propostes enoturístiques
Es tracta d'una jornada festiva, on 10 cellers de la Ruta del Vi et brinden l'oportunitat de passar-hi el matí i fer-hi un pícnic a l'aire lliure amb una copa de benvinguda.
Cada celler té una proposta a mida creada especialment per a aquest dia i que família i amics puguin gaudir de prop de l'època de verema en un entorn ben especial.
Tradicionalment, el mes de setembre sempre ha estat un dels moments de més afluència de visitants al Penedès, atrets per totes les activitats enoturístiques relacionades amb la verema, com el tast de raïm i del primer most o trepitjar el raïm de forma tradicional.
Enguany, arrel de la iniciativa d'alguns cellers de la Ruta del Vi, s'ha volgut promocionar l'enoturisme en època de verema d'una forma diferent i singular, oferint un pícnic als cellers el dissabte 5 de setembre.
El Consorci de Promoció Turística del Penedès va recollir la proposta, i avui es presenten les 10 activitats de pícnic als cellers Giró del Gorner, Carol Vallès, Freixenet, Albet i Noya, Família Torres, Mas Rodó, Eudald Massana Noya, MontRubí, Sumarroca i Segura Viudas.
Es pot trobar tota la informació al web de Penedès Turisme: https://www.penedesturisme.cat/ca/5-de-setembre-festa-de-la-verema-al-penedes
D'aquesta manera, es vol donar a conèixer tota l'oferta turística programada durant el mes de setembre, època de verema per excel·lència i un moment idoni per visitar el Penedès, i convidar sobretot al públic de proximitat a descobrir el territori amb una jornada festiva que es pot allargar fins el tot un cap de setmana en algun allotjament rural, gaudint de la gastronomia dels seus restaurants o bé descobrint altres atractius turístics i experiències a la destinació.
Tot i tractar-se d'un estiu atípic, la Denominació d'Origen Terra Alta manté algunes de les seves activitats culturals, adaptades, això sí, a les mesures de seguretat i prevenció actuals.
És el cas del cicle de Biblioteques amb DO 2020, que manté les dues accions previstes per a la vuitena edició.
La Biblioteca Municipal de Gandesa, acull un any més aquest projecte amb l'objectiu d'apropar la cultura del vi a les biblioteques públiques de Catalunya.
L'activitat que tindrà lloc el proper 19 d'agost a les 19:30h, és una tertúlia conduïda per l'actriu Núria de Calella que, sota el nom: "A les dones ens agrada més suau?", proposa un vi entre amigues per parlar sobre literatura, erotisme i sexualitat.
Les places per assistir-hi són limitades, per tant cal inscripció prèvia.
D'altra banda, torna també el tradicional Concurs de Fotografia Biblioteques amb DO, que celebra la seva 7a edició.
De l'1 d'agost al 30 de setembre, tothom qui vulgui participar pot presentar les seves fotografies relacionades amb el vi a la Terra Alta, ja siguin imatges de vinya, cellers o relacionades amb l'enoturisme a la comarca i la verema.
Els participants han de publicar les fotografies a Facebook, Twitter o Instagram amb un títol i el hashtag.
Entre els premis, un lot de vins DO Terra Alta.
En el cas del Festival in-FCTA, del qual la DO Terra Alta n'és patrocinador, enguany s'ha optat per celebrar la 4a edició en línia.
De fet, a través del seu web ja es poden visualitzar els curtmetratges i cada tarda a les 18h se'n pugen dos de nous al seu canal de Youtube.
Entre els membres del jurat, hi trobem noms tan coneguts com les actrius Antonia San Juan i Itziar Castro; la directora de l'escola de cinema FX Animation, Fàtima Vilà; i la Directora de Lo Pati i membre de l'equip organitzatiu de MonFILMAT, Aïda Boix.
El dissabte 8 d'agost es donaran a conèixer els guanyadors en una cerimònia retransmesa a través del web del festival i del Canal 21 a les 22h.
La gala estarà presidida pel director del festival, Ivan Massagué, i tindrà com a protagonistes personatges tan coneguts com Edu Soto, Mireia Aixalà, Sergi Popermayer, Santi Suarez, Juli Fàbregas o Jordi Díaz, entre d'altres.
Música, humor i vi DO Terra Alta per posar el punt i final a l'edició d'enguany.
Les 11 denominacions d'origen de vi catalanes aposten per les visites als cellers o recorreguts per llocs d'interès de la zona.
En el cas de la DO Pla de Bages, es poden visitar llocs emblemàtics com el Monestir de Sant Benet, les Cases de Matamargó, el Museu del Vi de Sant Fruitós del Bages o la Ruta de les Tines, entre altres.
Algunes d'aquestes activitats inclouen també un tast de vins de la denominació d'origen.
De la mateixa manera, la DO Empordà té programades per aquestes setmanes una varietat d'activitats, com música entre vinyes, sopars sota les estrelles o visites al jaciment d'Empúries o al monestir de Sant Pere de Rodes, maridades amb vins de la denominació empordanesa.
A més de les activitats puntuals, la DO Empordà ofereix visita a les vinyes, àpats entre vinyes, tastos vora el mar o cursos i tallers.
Per la seva part, la DO Costers del Segre està ultimant tots els detalls per dur a terme durant el mes de setembre els tastos al Plusfrec, supermercat líder a la província de Lleida.
Consulta totes les activitats al web de cada DO!
Delegació a la Catalunya Central Delegació a Barcelona Agricultura, Ramaderia, Pesca i Alimentació Direcció General de Comunicació.
El tancament d'hotels i restaurants ha agreujat el problema que arrossega el sector a causa de l'excedent de raïm i de vi base per a cava, i fa necessari emprendre mesures destinades a reduir els estocs i reequilibrar l'oferta i la demanda.
Serà en una jornada telemàtica aquest dijous, 23 de juliol, en el marc de Vins Vinents
Des de Vins Vinents continua la programació de jornades telemàtiques des dels diferents grups de treball.
La propera, serà dijous, 23 de juliol, a les 11 hores, on es presentaran els avenços en la recerca dels efectes científicament demostrats com a positius sobre el metabolisme del consumidor que té el vi, en consum moderat.
La ponència anirà a càrrec del Dr.
Ramon Estruch que explicarà els darrers estudis realitzats en recerca dels efectes beneficiosos del consum moderat de vi sobre la salut.
Estruch és Consultor Sénior de Medicina Interna de l'Hospital Clínic de Barcelona i professor de la Facultat de Medicina de la UB.
Les seves principals línies de recerca, on ha publicat més de 300 articles, són sobre els efectes de la dieta mediterrània i els seus components en les malalties cardiovasculars i altres, i els efectes del consum moderat de vi i cervesa en la salut.
Les inscripcions es poden fer a: ruralcat.gencat.cat/inscripcionspatt i podeu consultar el programa sencer a: Darrers avenços en recerca dels efectes saludables del consum moderat de vi
Durant aquest mes de juliol s'han dut a terme tres jornades telemàtiques, una dedicada al màrqueting i la comunicació del vi en temps de COVID, una altra dedicada a la capitalització en la recerca i la que es durà a terme el proper dijous.
El material de les jornades està disponible a l' Espai Participa de Vins Vinents.
El passat mes d'abril, el comitè científic va decidir posposar les sessions presencials de les jornades monogràfiques dels grups de treball davant la situació de la pandèmia de la COVID19, però des d'alguns dels grups de treball s'ha anat avançant i treballant de forma telemàtica, mostra d'això són aquestes jornades prevista pel proper mes de juliol.
A hores d'ara s'està a l'espera de veure com evoluciona l'actual situació de COVID19 per valorar quan es reprenen les jornades monogràfiques pendents de celebració, així com la jornada final.
Mentrestant continua actiu l'espai de participació online Participa on es poden consultar les sessions que s'han dut a terme fins ara, documentació sobre els grups de treball i també s'hi poden fer propostes. https://participa.gencat.cat/processes/vinsvinents.
Vins Vinents neix fruit de la voluntat manifesta de l'INCAVI i l'AVC d'organitzar un gran congrés sectorial per proposar estratègies de futur, amb l'acord del Consell Assessor de l'INCAVI, format per les dotze denominacions d'origen catalanes, JARC, Unió de pagesos, Federació de Cooperatives Agràries de Catalunya, Institut del Cava, Pimecava, ACC1Ó, Prodeca i els Departaments d'Agricultura, Empresa i Coneixement, Salut i Cultura de la Generalitat de Catalunya.
Des de l'INCAVI i PRODECA es treballa per organitzar altres activitats durant la tardor arreu de Catalunya per difondre els vins catalans
La Mostra de Vins i Caves de Catalunya, que forma part de les Festes de la Mercè de Barcelona, se suspendrà aquest 2020.
Enguany la Mostra arribava a la seva 40a edició i, finalment, es posposarà per la Mercè del 2021.
Des de l'INCAVI i PRODECA, organitzadors d'aquesta fira, han pres aquesta decisió per la situació de la pandèmia i seguint les indicacions de les autoritats sanitàries.
La Mostra, que reuneix cada any una cinquantena de cellers, i que aplega molts assistents que volen conèixer i tastar els vins amb DO que s'elaboren a Catalunya, difícilment es podria dur a terme en les condicions actuals i amb les restriccions per evitar la propagació del virus.
Tot i això, des de l'INCAVI i PRODECA s'està treballant perquè durant la tardor del 2020 es puguin fer activitats de difusió i promoció dels vins catalans disseminades arreu del territori i amb diferents formats.
Des dels primers moments del confinament, des de l'administració s'han fet accions per fomentar els vins catalans, a través de campanyes de promoció dels productes de proximitat, de la plataforma Aliments de Prop o la campanya de foment de l'enoturisme, entre d'altres.
També el sector del vi ha treballat intensament per arribar al consumidor final, a través de campanyes i accions que han desenvolupat els propis cellers i les Denominacions d'Origen, de forma unitària o conjunta, com la campanya digital actual del vi català amb DO.
A més, l'INCAVI i les Denominacions d'Origen, entenent que cal reforçar la difusió dels productes que elabora aquest sector tan important pel vi català, està treballant per posar en marxa aquesta tardor una campanya de comunicació conjunta en favor del vi català en diferents suports com televisió, internet i publicitat exterior.
Segons els serveis tècnics de l'INCAVI i dels Consells Reguladors de les Denominacions d'Origen catalanes, la verema s'ha avançat entre 5 i 10 dies respecte de l'any passat
La verema d'aquest 2020 es preveu, de manera general i a totes les denominacions d'origen, de quantitat inferior a la mitjana a causa dels danys greus provocats per la malaltia del míldiu.
Una situació directament relacionada amb el context de canvi climàtic en què ens trobem.
Així, les condicions climàtiques d'aquest darrer any, molt plujós i amb temperatures anormalment altes, han estat ideals per a una evolució perfecta de les oòspores d'hivern d'aquest fong que ataca les vinyes.
L'afectació del míldiu a la vinyes en vegetació i en raïm reflecteix diferències segons les varietats (macabeu, merlot i ull de llebre són exemples d'incidència alta), però principalment segons les zones, el sistema de producció (incidència més alta en ecològic que en convencional) i l'estratègia de control fitosanitària (incidència més baixa en un millor control preventiu i amb operacions d'esporga en verd).
La situació del míldiu ha estat complexa, i, en vinyes amb molts danys en vegetació i en varietats i zones tardanes, es podria veure afectada la maduració.
En termes globals, es preveuen pèrdues superiors al 20%, amb àrees de més disminució: Penedès (30-40%), Tarragona, Terra Alta, Priorat i Empordà (35-45%).
Segons els serveis tècnics de l'INCAVI i dels Consells Reguladors de les Denominacions d'Origen catalanes, l'inici de verema d'aquest 2020 es preveu que s'avanci entre cinc a deu dies respecte de l'any passat.
La major part de les varietats primerenques es colliran arreu de les DO catalanes durant l'agost i, segons la meteorologia dels pròxims mesos, es pensa que la verema de les varietats tardanes no s'allargarà més que a començaments d'octubre, excepte per a les zones de conreu en alçada.
Ajuts per compensar les pèrdues econòmiques conseqüència del míldiu
Precisament, el Departament d'Agricultura destinarà un pressupost a l'entorn dels 13 milions d'euros en ajuts per fer front a les conseqüències de l'atac de la malaltia del míldiu a les vinyes.
Aquests ajuts tindran caràcter de subvenció i serviran per compensar les pèrdues econòmiques de les explotacions vitícoles durant la campanya 2020-2021 que hagin experimentat un decreixement del rendiment mitjà de la declaració de collita de 2020 d'un mínim del 55% respecte de la campanya 2019 a conseqüència de la proliferació del míldiu a les vinyes a causa de les condicions meteorològiques.
Mitjançant aquesta comunicació, ens complau compartir amb vostès un resum del Projecte CoMeDPro que ha estat aprovat dins la Iniciativa CBC Mar Mediterrani 2007-2013, de cooperació transfronterea finançat per l' Instrument Europeu de Veïnatge i Associació (ENPI) i cofinançt en un 90% per aquesta Iniciativa.
L' objectiu del projecte liderat pel Departament d'Agricultura, Ramaderia, Pesca, Alimentació i Medi Natural, en el qual l' Institut Català de la Vinya i el Vi (INCAVI) hi participa per la vessant enoturística, és donar suport al desenvolupament econòmic i social dels territoris de la Mediterrània Nord i del Sud, amb una atenció especial a les zones vinculades a la producció d'oli i vi i les activitats connexes.
Els objectius específics són, entre d'altres, aproximar les normes de qualitat existents en diversos països (Catalunya, Israel, i Itàlia) per als productes tradicionals i artesans, posar en marxa programes comuns i compartits de suport a empreses, compartir experiències que fan més atractius els territoris mitjançant la promoció dels seus productes, augmentar la competitivitat de les seves empreses i estimular la creació de noves activitats econòmiques capaces de generar noves oportunitats laborals de les dues ribes o generar espais d'estímul econòmic i d'intercanvi.
En particular, el suport que es posa a l'abast del teixit empresarial presenta una triple vessant: donar suport i acompanyament presencial en processos de millora empresarial, donar formació específica conduent al desenvolupament de les seves activitats i acompanyament pel desenvolupament de noves iniciatives emprenedores en els sectors de l'oli i el vi.
En aquestes tres vessants, l'empresa participant haurà d'implantar i acreditar millores, tangibles o intangibles, derivades de l'opció o opcions escollides.
Aquests elements s'aglutinaran a l'entorn d'un espai d'intercanvi i cooperació transnacional que promogui en cada territori els diversos productes tradicionals, però tots sota els mateixos criteris o normes amb la voluntat clara de participació del sector privat.
D'acord amb els antecedents exposats, i en el cas d'estar interessats en ser partícips, em plau demanar-vos que cliqueu aquest enllaç i doneu resposta a les qüestions que s'indiquen:
Els camps marcats amb asterisc (*) són obligatoris
D'acord amb l'article 5 de la Llei orgànica 15/1999, de 13 de desembre, de protecció de dades de caràcter personal, us informem que les vostres dades personals seran recollides, incorporades i tractades en un fitxer automatitzat de titularitat de l'Institut Català de la Vinya i el Vi (INCAVI), la finalitat del qual és recollir dades relatives a la Promoció i Difusió Cultural d'interès enoturístic.
L'òrgan responsable del fitxer és la Direcció de l'INCAVI i l'adreça on la persona interessada pot exercir els drets d'accés, rectificació, cancel·lació i oposició és Plaça Àgora 2-3, 08720 Vilafranca del Penedès.
Com que no es podrà gaudir del Sant Jordi als carrers i places, moments especials per connectar els autors amb els lectors, ni a les terrasses ni als restaurants, l'Institut Català de la Vinya i el Vi i les Denominacions d'Origen catalanes s'han sumat a celebrar la diada de Sant Jordi en xarxa, comptant amb la col·laboració i la complicitat d'escriptors d'arreu de Catalunya.
Una iniciativa que se suma a les moltes que s'estan duent a terme arreu de Catalunya per poder viure de forma especial aquest Sant Jordi des de casa.
Entre avui i demà, a les xarxes socials de l'INCAVI es compartiran missatges d'escriptors, poetes i periodistes que han publicat darrerament, autors que tenen alguna relació amb el món del vi, ja sigui per l'obra que han escrit o perquè hi tenen una estima especial a diferents territoris vinícoles.
Es comptarà amb missatges de Rafel Nadal, Martí Gironell, Jordi Llavina, Meritxell Falgueras, Santi Borrell, Ruth Troyano, Toni Orensanz, entre d'altres.
No deixis de brindar per Sant Jordi
D'altra banda, els cellers catalans també s'han bolcat a poder oferir vins i caves per aquesta diada de Sant Jordi, facilitant la venda d'aquests productes amb total seguretat i en molts casos, a domicili.
L'objectiu, que aquest Sant Jordi tothom pugui brindar des de casa.
Els vídeos es podran trobar entre avui i demà als perfils de l'INCAVI a xarxes socials com Twitter, Instagram, Facebook i YouTube.
L'INCAVI desenvolupa aquests dies tractaments i recollida de mostres en diferents camps d'assaigs i prepara material didàctic online.
L'INCAVI forma part d'una xarxa de recerca i experimentació transfronterera entre Catalunya i el Rosselló que desenvolupa el projecte Interreg PALVIP (Producció Alternativa de les Produccions Vegetals Interregional Pirineus).
Un projecte que té per objectiu l'estudi de sistemes de producció alternatius que facilitin la sortida al mercat de productes de biocontrol adaptats als cultius per tal d'afavorir el desenvolupament de l'agricultura sostenible.
Aquests dies l'INCAVI desenvolupa proves amb tractaments i tasques de recollida de mostres en tres camps d'assaig al Penedès per després poder analitzar i valorar l'eficàcia d'aquests nous productes aplicats a la vinya per combatre fongs paràsits com el míldiu, l'oïdi i la podridura de raïm.
Al mateix temps, tècnics investigadors de l'INCAVI estan preparant material didàctic on-line per a poder transferir tots aquests resultats al sector.
En aquest projecte hi participen, a més de l'INCAVI, la Chambre d'Agriculture des Pyrénées-Orientales, la Universitat Autònoma de Barcelona, la Universitat de Girona, la Universitat de Perpignan Via Domitia i el Futureco Bioscience.
El projecte va començar el 2018 i finalitzarà el desembre de 2020.
En aquests primers anys d'investigació s'han implementat protocols per avaluar l'eficàcia dels productes sobre el terreny així com el seu impacte ambiental i sanitari.
A més de provar-se en vinya, que és el cultiu que estudia l'INCAVI, també es prova en arbres fruiters i plantes hortícoles.
Aquest projecte també persegueix afavorir el desenvolupament econòmic d'empreses de control biològic i el desenvolupament de les industries locals al voltant de la producció d'aquests productes alternatius.
L'INCAVI ofereix el servei d'anàlisis en el laboratori de Vilafranca per gestionar les mostres dels clients dels dos centres (Vilafranca i Reus), aplicant totes les mesures de seguretat i higiene.
Caldrà, però, tenir en compte les següents indicacions:
Estem a la seva disposició per qualsevol consulta a les adreces de correu electrònic: [EMAIL]; [EMAIL]
Aquest procediment només serà vigent mentre continuï l'actual pla de contingències del DARP.
La consellera d'Agricultura havia reclamat aquestes mesures excepcionals al ministre Planas per reduir els efectes del Covid-19
La mesura de la verema en verd permetrà eliminar raïm d'algunes parcel·les quan encara és verd per reduir l'excés de producció.
La consellera d'Agricultura, Ramaderia, Pesca i Alimentació, Teresa Jordà, ha qualificat de "gran pas endavant" la decisió del Ministeri d'Agricultura d'habilitar la verema en verd i la destil·lació per fer front a la situació que viu el sector vitivinícola.
Eren dues de les peticions que Jordà, d'acord amb el sector vitivinícola català, ha fet arribar aquestes últimes setmanes al ministre Luis Planas per carta i en les diverses trobades que han mantingut en el marc del Consejo Consultivo de Agricultura.
La mesura, que és voluntària, compensa els viticultors del fet d'eliminar raïm d'algunes parcel·les quan encara és verd per reduir l'excés de producció.
Així, mateix, Jordà, recollint la petició del sector, també ha reclamat al Ministeri ajuts estatals per a la destil·lació d'excedents de vi.
De les negociacions amb el Ministeri d'Agricultura cal destacar el fet que s'ha aconseguit que aquestes mesures tinguin un tractament diferent entre el vi de taula i el de DO, qüestió fonamental perquè se'n puguin beneficiar els viticultors i cellers de Catalunya, que majoritàriament han apostat per les DO i uns vins de més valor.
Per aconseguir aquesta diferenciació en favor de les DO ha estat clau la tasca desenvolupada des de l'Incavi.
El tancament del canal HORECA, a causa de l'aturada d'hotels i restaurants, ha impactat fortament al sector vitivinícola i molts cellers, sobretot de petita i mitjana dimensió.
Encara que una part de les vendes s'han pogut derivar cap al canal Alimentació, això no supleix la disminució produïda en l'altre canal.
El sector més afectat és el del cava, que ja arrossega una crisi motivada per l'excedent de raïm i vi base cava, cosa que ha provocat una forta caiguda de preus.
Aquest sector treballa per activar, cadascú des del seu àmbit, un seguit de mesures, enfocades a la reducció de raïm i vi base, l'increment de l'economia circular i la viticultura ecològica, el perfeccionament del control de la traçabilitat, i la promoció per a recuperar les vendes el més aviat possible.
Tanmateix, la resta del sector, emparat en les altres 11 DO víniques, també està patint les conseqüències del Covid-19 i igualment es podrà beneficiar de les mesures aconseguides amb el Ministeri d'Agricultura.
El Govern de la Generalitat i el Departament d'Agricultura impulsen diferents línies de suport econòmic, financer, i fiscal i de flexibilització de terminis en obligacions tributàries.
Des del Departament també s'estan impulsant mesures de suport per a la promoció del vi català com a producte sostenible i de proximitat.
També ens podeu seguir a través de facebook.com/agricultura.cat i twitter.com/agriculturacat.
Teresa Jordà s'ha reunit amb els presidents de les DO del vi català per analitzar les possibles actuacions a fi de reduir els efectes del coronavirus i recuperar les vendes al més aviat possible
La consellera d'Agricultura, Ramaderia, Pesca i Alimentació, Teresa Jordà, i les DO catalanes han acordat impulsar una campanya de comunicació per a promoure els vins catalans.
En total s'hi destinaran 100.000 euros, dels quals 25.000 euros els aportaran les DO i 75.000 el Departament d'Agricultura, a través de l'INCAVI.
La mesura s'ha decidit en la reunió que s'ha fet avui entre la consellera Teresa Jordà i representants de les 11 DO víniques catalanes per a analitzar la situació creada per la covid-19 i les possibles actuacions a portar a terme per a reduir-ne els efectes i ajudar a sortir-ne el millor possible.
A la trobada també hi ha assistit el director general de l'INCAVI, Salvador Puig, i el director general d'Alimentació, Qualitat i Indústries Agroalimentàries, Carmel Mòdol.
Les DO i l'INCAVI crearan una comissió mixta a fi de treballar plegats i executar aquesta campanya de comunicació i difusió que posarà en valor els vins de les DO en el mercat català tenint en compte atributs com ara la proximitat, el territori o el paisatge.
D'altra banda, l'INCAVI impulsarà aquest estiu una campanya de promoció de l'enoturisme, que complementarà la campanya engegada per la Generalitat de Catalunya de foment del turisme sota el lema Catalunya és casa teva.
En aquest mateix sentit, el Departament d'Agricultura posarà en marxa una campanya a la tardor que posarà en valor els productes alimentaris catalans i on el vi també hi serà present.
A la reunió també s'han tractat possibles mesures per equilibrar l'oferta de raïm i la demanda mitjançant diverses mesures com la destil·lació d'excedents de vi, la verema en verd i el perfeccionament del control de la traçabilitat.